《赠古朴相士》
宋代·姚勉

巧夫纵诞争说相，口角澜翻如剪样。
眼中元不识英奇，随世炎凉分下上。
贡谀乞得贵人诗，红签彩轴珍携持。
未遭穷士或有赠，烂在酱瓿问不知。
如斯等辈真肉眼，砂里精金岂能拣。
古朴相士却不然，品题每在未遇前。
前时赠诗纸欲朽，逢人夸张不去手。
古朴相士真识人，识人须要当贱贫。
信知巧者尽虚伪，惟有朴者全天淳。
愿君终身如此朴，俗态高低不须学。

作者简介：姚勉（1216～1262），乳名二郎，学名冲，因避讳改名勉，字述之、成一，号蜚卿、飞卿，古天德乡（今江西宜丰县新庄镇）灵源村人。宋嘉定9年（1216）生，初生时，曾被弃之山野雪地，故其成年后自号“雪坡”以志不忘。